ҚазҰУ –мен мактанамын!

Алматы көшелерімен келе жатқан менің көзіме алыстан мұнартқан сол бір ғимарат ыстық көрінді. Қаншама жылдар бойы аңсаған армандарымның ордасындағы, мен үшін ең биік ғимарат осы еді.Төбесіндегі көк түсті жазуы көзіме оттай тиді.

Алматы армандар қаласы. Иә, мен армандаған оқу орныма келе жатырмын. Көкірегімдегі жұдырықтайым қуаныштан тулап барады.

Міне, мен армандаған ҚазҰУ-ымның алдында тұрмын. Биік таулардың бейнесімен астасып жатқан Әл-Фараби мүсіні менің санамда мықты тұрақтап қалған. Бейнебір биіктіктің символы секілді. Тағдырымның талғамына риза болған сәтім осы шығар.

Еліміздегі ірі мегаполис Алматыға мені жетектеген бала арманым еді. Теледидардан көрген тілшілерге еліктеген кішкентай қызқолына қалам алып, айна алдында жаңа жаттаған өлеңдерін мәнеріне салып оқып тұратын. Кішкене кезден жазуға құмар болған оның қолынан қаламы түспейтін.

Міне, енді сол кездегі кішкентай қыз алып шаһарға арманының соңынан қуып келді. Қаншама үздік тұлғаларды түлеткен ҚазҰУ екінің бірі арман еткен оқу орны. Ал қара шаңырақ журналистика факультеті алып ректораттың оң қанатында орналасқан киелі орда. Ұзын дәлізбен жүріп келе жатып, талай-талай асқақтарымыз басқан қадамды сезініп, рухтанып алғанға не жетсін?!

Журналистика менің армандарымның ең биігі. «Төртінші билік» деп бекер айтылмағандығына көзіміз осы кезге дейін жетіп келеді. Әрқашан шындық үшін күресте берілмеген, қаламын қару еткен, ойы ұшқыр жандар қашанда үлкен мәртебеге ие болмақ.

Ақиқат жолында күресетін мамандық – журналистика. Халық пен биліктің арасындағы салмақты ұстап тұратын басты күш иесі – журналист.

Баспалдақпен жоғары көтеріліп келе жатып, қабырғада ілулі тұрған тақтадағы «Журналистика факультеті» деген жазуды көрген сайын өзімнің қаншалықты дұрыс бағытты таңдағанымды сезінгенмін.

Ақиқатында, әрбір адам баласы өзінің қалаған дүниесімен айналысуы тиіс. Жасаған іс-әрекеті оған бақыт лебін сездірмесе оның рухы құлдырап, барлығынан бас тартуы мүмкін. Ал бұл адамзаттың майдалануына әкеліп соғады. Ел дамуы барысында бұл мәселе ең маңызды фактор болып табылады. Сондықтан, әр азамат пен азаматшаның өз армандарына ұмтылуына құқығы бар.

Бүгінде 85 жылдық тарихы бар журналистика факультеті БАҚ-тың түрлі салаларын қамтып, соған орай білікті мамандарды даярлап келеді. Қазіргі таңда, факультетте белгілі ғалымдар, БАҚ-тың тәжірибелі журналистері және жоғары сапалы оқытушылар дәріс береді. Олар болашақ журналистердің біліктілігін арттыру жолында аянбай еңбек етуде.

**БаянМейрбек**

**Әл - Фараби атындағы ҚазҰУ журналистика факультетінің**

**1 курс студенті**

**Жетекшісі: PhD Құмғанбаев Ж.Ж**

**Әл - Фараби атындағы ҚазҰУ**

**Қазақстан тарихы кафедрасының доценті м.а**